《题雨华台》
宋代·郭祥正

云公说法时，诸天雨名花。此事古老传，岂为虚语誇。

至今数亩古，长松肖龙蛇。下不生蔓草，上不存栖鸦。

夜或散瑞光，烂若赤城霞。沿崖仅可到，狭径宁容车。

严严渤海公，好古心无涯。携筇徐步至，极眺频吁嗟。

不唯古佛迹，绝景来幽遐。城郭如钩环，井庐杂禾麻。

青山断绿野，白水连平沙。翔帆出天镜，叠鼓传掺挝。

又复听归橹，大泽鸣雁驾。云烟失浦溆，霜雪摧蒹葭。

顾瞻指掌间，千里无毫差。中天二龙飞，此邦恃犬牙。

纳士业已缓，何殊井中蛙。神兵半夜集，城裂如剖瓜。

唯仁乃无敌，四海同一家。我公乘闲来，式宴宾亦嘉。

作亭当旧址，海月浮窗纱。举杯莫辞酒，越女弹琵琶。

为我谢云公，亦有三春葩。真法忌拣择，岂校静与哗。

酩酊上马归，鬓发从纱纱。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。